Odredbom članka 130. stavkom 1. Zakona o komunalnom gospodarstvu („Narodne novine“ br. 68/18 - u daljnjem tekstu: Zakon), propisano je da će jedinica lokalne samouprave donijeti Odluku o komunalnom doprinosu iz članka 78. stavka 1. Zakona.

Na temelju odredbe članka 78. stavka 1. Zakona, predstavničko tijelo jedinice lokalne samouprave donosi odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa. Sukladno gore navedenom, Općina Čavle je dužna donijeti Odluku o komunalnom doprinosu (u daljnjem tekstu: Odluka) radi usklađivanja sa novim Zakonom koji je stupio na snagu dana 04. kolovoza 2018. godine.

Rok za podnošenje prijedloga je do 8. ožujka 2019. godine. Prijedlozi se mogu dostaviti pisanim putem ili na elektroničku adresu: dolores.buric@cavle.hr.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst odluke o kojoj će raspravljati Općinsko vijeće kao tijelo koje Odluku usvaja.

KLASA: 032‐01/19‐01/02

URBROJ:2170‐03‐19‐01‐01

Čavle, 07. veljače 2019.g.

**PRIJEDLOG ODLUKE**

Na temelju članka 78. Zakona o komunalnom gospodarstvu (Narodne novine br. 68/18) i članka 19. Statuta Općine Čavle (SN PGŽ 20/14, 26/14, 27/15 i 12/18), Općinsko vijeće Općine Čavle, na sjednici održanoj \_\_\_\_\_\_\_\_\_\_\_\_\_ 2019. godine donosi

**O D L U K U**

**o komunalnom doprinosu**

**Članak 1.**

Ovom se Odlukom određuju:

- visina komunalnog doprinosa;

- zone u Općini Čavle za plaćanje komunalnog doprinosa;

- jedinična vrijednost komunalnog doprinosa po zoni;

- način i rokovi plaćanja komunalnog doprinosa;

- uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

**Članak 2.**

(1) Komunalni doprinos je novčano javno davanje koje se plaća za korištenje komunalne infrastrukture na području cijele jedinice lokalne samouprave i položajne pogodnosti građevinskog zemljišta u naselju prilikom građenja ili ozakonjenja građevine.

(2) Komunalni doprinos je prihod proračuna jedinice lokalne samouprave koji se koristi samo za financiranje građenja i održavanja komunalne infrastrukture.

**Članak. 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor ako je na njega pisanim ugovorom prenesena obveza plaćanja komunalnog doprinosa.

**Članak 4.**

(1) Komunalni doprinos za zgrade obračunava se množenjem obujma zgrade koja se gradi ili je izgrađena, izraženog u kubnim metrima (m³), s jediničnom vrijednošću komunalnog doprinosa u zoni u kojoj se zgrada gradi ili je izgrađena.

(2) Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena**.**

**Članak 5.**

(1) Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni doprinos se obračunava na razliku u obujmu zgrade u odnosu na prijašnji obujam zgrade.

(2) Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu Upravni odjel za lokalnu samoupravu i upravu donosi rješenje kojim se utvrđuje da ne postoji obveza plaćanja komunalnog doprinosa.

(3) Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**Članak 6.**

Za područje općine Čavle određuje se jedna zona za plaćanje komunalnog doprinosa.

**Članak 7.**

Utvrđuje se jedinična vrijednost komunalnog doprinosa iz članka 6. ove odluke, određuje se u kunama po m3 građevine i iznosi 40,00 kn/m3.

**Članak 8.**

(1) Komunalni doprinos plaća se u roku od 15 dana od dana izvršnosti rješenja o komunalnom doprinosu.

(2) Na nepravovremeno uplaćene iznose komunalnog doprinosa plaćaju se zatezne kamate u visini propisanoj za nepravovremeno uplaćene iznose javnih prihoda.

**Članak 9.**

(1) Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

(2) Iznimno od stavka 1. ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

**Članak 10.**

(1) Rješenje o komunalnom doprinosu donosi Upravni odjel za lokalnu samoupravu i upravu Općine Čavle u postupku pokrenutom na zahtjev stranke ili po službenoj dužnosti.

(2) Rješenje iz prethodnog stavka sadrži:

- podatke o obvezniku komunalnog doprinosa;

- iznos sredstava komunalnog doprinosa koji je obveznik dužan platiti;

- obvezu, način i rokove plaćanja komunalnog doprinosa i

- prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa.

**Članak 11.**

(1) Komunalni doprinos obveznik plaća jednokratno.

(2) Kod jednokratne uplate komunalnog doprinosa prema rješenju Upravnog odjela, obveznik ostvaruje popust u visini od 10% obračunatog komunalnog doprinosa.

(3) Upravni odjel Općine može na zahtjev obveznika plaćanja komunalnog doprinosa odobriti obročnu otplatu na rok od 1 godine (12 rata) od dana dospijeća rješenja o komunalnom doprinosu.

(4) Obročna otplata komunalnog doprinosa odobriti će se obvezniku uz uvjet da nema neizmirenih obveza prema Općini Čavle i da obveznik priloži sredstvo osiguranja – bjanko zadužnicu u korist Općine Čavle u visini obveze komunalnog doprinosa.

(5) Ukoliko obveznik plaćanja komunalnog doprinosa ne uplati dva uzastopna mjesečna obroka, realizirati će se naplata zadužnice.

(6) U slučaju obročne otplate komunalnog doprinosa, obračunava se zakonska zatezna kamata.

**Članak 12.**

Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova;

2. vojnih građevina;

3. prometne, vodne, pomorske, komunikacijske i elektroničke komunikacijske infrastrukture;

4. nadzemnih i podzemnih produktovoda i vodova;

5. sportskih i dječjih igrališta;

6. ograda, zidova i potpornih zidova;

7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine;

8. spomenika.

**Članak 13.**

Općinsko vijeće može osloboditi djelomično ili u potpunosti obveze plaćanja komunalnog doprinosa investitora koji grade građevine namijenjene zdravstvenoj djelatnosti, socijalnoj skrbi, kulturi, tehničkoj kulturi, sportu te predškolskom, osnovnom i srednjem obrazovanju te građevine za potrebe javnih ustanova i trgovačkih društava koje su u vlasništvu ili suvlasništvu Općine Čavle, te investitore koji grade objekte od interesa za Općinu Čavle.

**Članak 14.**

Plaćanja komunalnog doprinosa oslobođeni su Hrvatski ratni vojni invalidi iz Domovinskog rata od I-X skupine i obitelji smrtno stradalog, zatočenog ili nestalog hrvatskog branitelja koji gradi svoju prvu stambenu jedinicu, ukupnog obujma do 1.000m3, dok se za preostali dio plaća puni iznos komunalnog doprinosa.

**Članak 15.**

U slučajevima oslobođenja od plaćanja komunalnog doprinosa iz članka 13. i 14. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u Proračunu Općine Čavle iz sredstva poreznih prihoda.

**Članak 16.**

Postupci donošenja Rješenja započeti po Odluci o komunalnom doprinosu (Službene novine Primorsko-goranske županije 13/14 i 20/14) do dana stupanja na snagu ove Odluke dovršit će se prema odredbama dosadašnje Odluke.

**Članak 17.**

Stupanjem na snagu ove Odluke, prestaje važiti Odluka o komunalnom doprinosu (Službene novine

Primorsko-goranske županije br. 13/14 i 20/14).

**Članak 18.**

Ova Odluka stupa na snagu osmog dana od dana objave u „Službenim novinama Općine Čavle“.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: